Oraççio Pravexin

**Oraççio Pravexin** (in italian: *Orazio Pallavicino*). O poæ o l'ea 'n'importante figua de l'oligarchía zeneize e tra o 1549 e o 1577 o crovì de prestigioze carreghe inta Repubbrica, tra-e quæ quella d'ambasciao presso a corte françeize into 1560.

## Vitta
O nascette a Zena in gio a-o 1540, segondo figgio de Tobia (morto into 1581) e de Battiña Spinnoa (1522-1607).
E primme informaçioin insci-ô Pravexin remontan a-i anni Settanta do seccolo, quand'o l'è atestao a Anversa, direttamente impegnao inta re' comerciale familiâ pe-a distribuçion de l'aime.

Scin da-i anni Quaranta a famiggia a fu impegnâ into comercio de l'aime de Torfa doppo ch'o l'ea deventao titolâ de l'apâto Ansado Grimado, a quæ sœu Violantiña a s'ea maiâ co-o Françesco Pravexin (poæ do Tobia). O Tobia e so fræ Agostin into 1566 subintron a-o barba. L’intrega famiggia, sotta a goidda do Tobia, a gestì coscì l’organizaçion internaçionâ da vendia de l'aime in regimme de squæxi monopollio: so figgio Fabriççio a Romma o l'aiva l’incarrego de sorvegiâ o processo produtivo, mentre so nevo Nichiozo in Spagna, so fræ Lusciandro a Londra e l'Oraççio a Anversa cuavan a distribuçion inte quelle ciaççe. L’apâto o finì into 1578 e, nonostante i tentativi di Pravexin d'ótegnîne a conferma pe atri dozz'anni, pappa Grigœu XIII o prefei 'na compagnia fiorentiña. 

I Pravexin, into timô de no vedde renovao l’apâto, inti dozz'anni precedenti aivan misso da-a parte de scorte d'aime pe squæxi 10.000 tonei, che corispondeivan a-o fabezœugno œüropeo de sei anni. Tenton da pœu de negoçiâ di contræti de monopollio in Inghiltæra e inti Paixi Basci, çercando a sto moddo de danezâ i nœuvi titolæ de l'apâto. In Inghiltæra o cian o falì segge a caxon da rescistença do William Cecil, primmo baron de Burghley, lord tezoê do Regno, ch'o temeiva de danezâ l’economia ingreize, segge pe-e manœuvre de l'ófiçiâ de dugaña Thomas Smith, ch'o voeiva manipolâ o mercao a proppio vantaggio. Inti Paixi Basci invece i Pravexin ótègnan un monopollio de sei anni in cangio de 'n imprestito d'aime pe 'n valô de 30.000 sterliñe a-i Stati Generæ, che l’avieivan venduo pe finançiâ a guæra co-a Spagna. O prestito o l'ea stæto sottoscrito pe garantia da-a regiña Elizabetta e da-a çittæ de Londra e, sciben ch'o no vègne mai ripagao da-i Olandeixi, o Pravexin o continuò inti anni a scœuve i interesci.

Za inta segonda meitæ di anni Settanta, quande i afæ ingreixi da famiggia ean ancon cuæ da-o barba Lusciandro, o Pravexin – pù trategnindose pe di longhi periodi a Pariggi – probabilmente o se stabilì a Londra, ressezendo inta parrocchia de St. Dunstan, no lontan da-a Torre.

O Laurence Stone  o l'ipotizza ch'o posse êse identificao inte 'n zoeno italian catollico, impegnao into comercio de l'aime, che into novembre 1576 o l'ascisteiva a-a messa presso a capella de l'ambasciao portogheize inta capitâ ingreize. O Pravexin, coscì comme o Lusciandro, inte quelli anni o se feççe notâ da-i aotoritæ londineixi pe e frequentaçioin de prostitute e rufien e into 1578 un di so servitoî o deciarò d'avei avuo l’incarrego de procuâghe de vergine pe sodisfâ i so piaxei sessoæ. L'è probabilmente in gio a quella dæta ch'o l'ebbe 'n figgio inlegittimo, foscia da 'na donna ingreize de bassa condiçion, ch'o fu ciammao Edward.

No apeña a Spagna a seppe de l'acordio intravegnuo tra i Pravexin e i rebelli olandeixi in meito a l'aime, e so propietæ inti dominni spagnolli fun bloccæ. A mæxima cosa a fu fæta inti dominni papæ donde, inta stæ do 1579, se procedette ascì a l'aresto do fræ do Pravexin, Fabriççio.

Pe domandâne a libiaçion intervègne segge a regiña d’Inghiltæra Elizabetta, co-ina lettia a-o cardenâ Tolomeo Gallio, segretaio de Stato de pappa Grigœu XIII, do luggio 1579, segge o re Enrico III de Fransa co-ina lettia a-o pappa do zenâ 1580 e traverso di atri canæ dipromattichi. Foscia rilasciao into corso de quell'anno, doi anni doppo, into mazzo 1582, o Fabriççio o fu torna arestao e «conduto a-o Santo Ufiççio de l'Inquixiçion» acuzao d'avei «intendimento con so fræ ch'o s'atrœuva in Inghiltæra ben favoio da quella regiña» (lettia de monscignô Odescarco a-a corte de Mantoa, 10 mazzo 1582. Stavotta o Fabriççio o fu rapidamente liberao graççie a l'intervento do Rico III e a Catæña di Meghi che, a questo scopo, invion a Romma, tra zugno e luggio, o segretaio Jean Arnault de Chérelles.

Queste vexende determinon a vitta do Pravexin ch'o se stabilì definitivamente in Inghiltæra, mœüando un progrescivo alontanamento da-a Gexa de Romma.

Se ancon do 1581, a Londra, o no frequentava arcuña parocchia angricaña, foscia pe mostrâ a so ortodoscia catollica, quand'o vègne a savei che so fræ o l'ea stæto tortuao, o dœuviò inta so corispondença co-i aotoritæ ingreixi de esprescioin violentemente antiromañe de savô protestante. De lì a poco o mercante viçentin Anton Maia Ragoña, stæto a Londra do 1582, o n'aviæ parlao comme de un de quelli italien «assæ ben visti inta corte de Londra» avendo «cangiao de relegion», definindolo un «cæzatiscimo ugonotto».

A-o prinçippio do 1583 o so refuo d'andâ a Romma, dond'o l'ea stæto convocao pe comparî nanti o Sant'Ufiççio, o marcò o destacco definitivo da-o catoliçeximo. A-a mancâ compaiçion seguì a condanna a-o rogo in efigge, ch'a fu exeguia a Romma o 6 d'agosto do 1584.

Vegnuo 'na sciorta de protetô da comunitæ de exuli protestanti italien in Inghiltæra, a lê o Zane Batesto Aorelli, ministro da Gexa italiaña de Londra, o dedicò l' *Esamine di vari giudicii dei politici: e della dottrina e dei fatti dei Protestanti veri e dei Cattolici Romani* e o Françesco Betti a so *Lettera… all’Illustriss. & Eccellentiss. S. Marchese di Pescara*. L'è ôtr'a ço poscibbile che o Pravexin o se segge fæto promotô de 'n’ediçion de Sarmi in italian pubricæ do 1594 (da quæ pâ no segge conservâ coppia). Se no pâ êsighe dubbio insci-â coerença de so açioin doppo a converscion a-o protestanteximo, l'è scignificativo do pragmatismo de so poxiçioin che i so ciu streiti amixi foisan tutti esponenti da Gexa âta noti pe-e so scimpatie filocatolliche: Gilbert Talbot, settimo conte de Shrewsbury (ch'o feççe da poin a-o so primogennito), Lord Thomas Howard, Sir William Cornwallis.

A condanna de l'Inquixiçion e a conseguente decixon de transfeise definitivamente in Inghiltæra indussan o Pravexin a investî e so palanche inte de propietæ fondiaie (into 1581 l'ea morto so poæ Tobia ch'o l'aiva lasciao 400.000 scui d'ereditæ a lê e a-i so doi fræ). Otegnua a naturalizaçion mediante 'na lettia de çittadinança (*Denization*) into novembre 1585, o l'acatò de tære inte l'Essex (1585), into Norfolk (1588) e into Cambridgeshire (1589). Inte st’urtima contea, a Babraham, o se stabilì a partî da-i anni Novanta, lasciando l'elegante caza londineize ch'o l'aiva acatao a Bishopsgate do 1584.

Pe mezo do William Cecil, Lord Burghley, a-o quæ o Pravexin o l'ea assæ rente scin da-i primmi Anni 1580, a regiña Elizabetta a-o l'investì de delicæ miscioin de dipromaçia finançiaia. Pe so trammite fu finançiao tra o 1581 e o 1584 e campagne do ducca d'Anjou inti Paixi Basci, ascì a-o fin de tegnîlo lontan da l'Inghiltæra, dæto che l'Elizabetta a l'aiva decizo de no spozâlo. A-a morte do ducca into 1584 o Pravexin o rinegoçiò i termi di acordi, tentando indærno de convinçe l'Enrico III a fâse carrego de speize militæ do fræ. A-o prinçippio do 1586, ôtr'a ço, o sondò trammite so fræ Fabriççio e i aotoritæ zeneixi a voentæ de paxe do Feipo II de Spagna.

Into frevâ do 1586 o fu acreditao comme ambasciao da regiña Elizabetta inti Stati todeschi, dond'o se tratègne da l'arvî 1586 scin a l'arvî 1587 conduxendo a Francoforte de tratative dipromattiche co-i prinçipi protestanti todeschi pe convinçili a recrutâ de truppe in sostegno de Enrico de Navara e di ugonotti. L'impegno do Pravexin o fu però vanificao da-e condiçioin poste da-a Elizabetta, ch'a se disse disposta a concede o so sostegno econommico soo che in prezença de 'n conspicco finançiamento ch'o provegnisse da-i prinçipi mæximi.

Segretaio latin do Pravexin in questa miscion o l'ea stæto nominao Aberigo Gentî che za into 1584 o gh'aiva dedicao o terço libbro de so leçioin insci-ô drito internaçionâ.L'è poscibile, comm'ha ipotizao o John Bossy  che pe-o trammite do Gentî, o Pravexin o segge intrao in raporti co-o Giordan Brun.

A-o ritorno da-a miscion dipromattica in Germannia, o Pravexin into novembre 1587 o fu fæto cavageo. L'anno doppo o parteçipò a-a campagna contra l*[[Invinçibbile Armadda|Invencible Armada]]*.

O l'anonçiò a so intençion inte 'na lettia a Francis Walsingham do 24 luggio do 1588 inta quæ o l'afermava de voei combatte pe «êse parteççipe da vittoia» ò pe moî in «testimoniança a-o mondo da [so] fedeltæ» verso a regiña. Nonostante o so nomme o no figue tra quelli di capitagni, probabilmente, ôtr'a equipagiâ a so speize un vascello, o parteçipò a-i scontri. O fu pe questo effigiao inte un di arazzi comemorativi disegnæ da Hendrick Vroom into XVI secolo. Tra e carte de Stato conservæ a-i Archivvi Naçionæ de Londra gh'aresta un so ampio reizoconto manoscrito da desfæta da flotta spagnolla. Doppo i combattimenti o l'ezerçitò un importante rollo de mediaçion pe-o rescatto de numioxi prexonê spagnolli.

Da tempo coriva voxe de 'n disciddio tra o Feipo de Spagna e o Lusciandro Farneize ducca de Parma, alloa inti Paixi Basci. Contando in sce questa ruzze, inte l'ottobre 1588, doppo a sconfita de l' *Invencible Armada*, o Pravexin o sugerì a-o ducca de Parma de assumme a sovranitæ di Paixi Basci, exaotoando o Feipo. Coscì fando o l'aviæ ótegnuo o sostegno da Lizabetta, ch'a l'aviæ preluzo a 'n’aliança perpettoa con l’Inghiltæra. O Lusciandro Farneize, foscia timoozo che se tratesse de 'n intrigo a-i so danni, o respinse platealmente queste proposte, manifestando sdegno e indignaçion e inviando un detaliao reizoconto de questo abocamento a-o Feipo (a vexenda a l'è narâ ascì da-o Famian Stræ into *De bello belgico, decas secunda*, Romae 1647).

Doppo l'oçixon d'Enrico III, l'Enrico IV o se vozette a-a regiña Elizabetta pi ótegnî o so agiutto e coscì, inte l'arvî 1590, o Pravexin o fu impiegao inte 'na segonda miscion dipromattica in Germannia pe sponciâ i prinçipi protestanti a intervegnî in sostegno do Borbon. Da Francoforte, o Pravexin o viagiò in longo e in largo pe-o paize, tescendo acordi co-o Zane Caximio, rezente do Palatinato e co-o langravio d’Ascia. A so miscion, anco-ina votta, a se concruze co-in ninte de fæto pe-i ambigoitæ e indecixoin da regiña Elizabetta ch'a l'aiva alloa impegnao e so rissorse econommiche e militæ in Bretagna. Tornao in Inghiltæra, inta stæ o Pravexin o l'acompagnò in França Sir William Stafford, pe esplorâ e poscibilitæ de 'n sostegno ingreize a Enrico IV. Una terça miscion dipromattica in Germannia into dexembre 1590 a-o condusse a Torgau donde, do frevâ 1591, fu siglao 'n’union tra i prinçipi protestanti ch'a prevedeiva l’intervento militâ in agiutto a Enrico IV, qualoa l'Inghiltæra a l'avesse proveduo a fornî un sostegno econommico. O Pravexin, che da tempo o no riçeveiva instruçioin precize da-a corte de Londra, o promisse 15.000 sterliñe, ma o fu sconfessao da-a regiña, no disposta a pagâ 'na cifra coscì erta. O fallimento da campagna militâ ingreize in França do 1592 o feççe naofragâ tutta a polittica intesciua da-o Pravexin inte so miscioin dipromattiche in Germannia, ponendo fin 'na votta pe tutte a-a so carrea dipromattica.

O Pravexin o perse coscì o favô da regiña Elizabetta I d'Inghiltæra, ma no pe questo o fu bandio da-a corte donde o continuò a andâ pe-o ritoâ scangio di regalli de cappodanno. O continoò, sorvettutto, a godî de l'arembo do Burghley e, a-a so morte, do figgio Sir Robert Cecil, ch'o ghe subentrò into rollo de governo: o Pravexin o-o sostègne inta guæra de façion a-o partio de l'Essex e o contriboì a-a construçion da so re' spionistega (za o Burghley e o Walsingham l'aivan dœuviao frequentemente pe di açioin de *intelligence*).

Abiliscimo speculatô finançiaio, foscia fu solo pe ingraçiâse o Walsingham ch'o manifestò un quarche interesse pe-i attivitæ d'esploraçion ingreixi (o so nomme o figua into 1581 inte 'na lista de potençiæ investitoî da falia impreiza de circonnavegaçion do mondo de Edward Fenton e inte l'arvî 1584 o manifestò a-o Richard Hakluyt o so concreto interesse verso e esploraçioin ocidentæ).

Soventi impiegao da-a regiña e da-i cortexen pe l’acatto d'œuvie d’arte a l'estero, o Pravexin o l'ea esprescion de 'na cortua cosmopolita e, se de preferença o scriveiva in toscan e, ciu de ræo, in françeize, o parlava però aomanco atre quattro lengue (latin, olandeize, tedesco e ingreize) otr'a-o zeneize, se capisce.

Da-o 1594 o se divize tra Londra e a rescidença de Babraham, dond'o moì o 6 de luggio do 1600.

A-a so morte, co-ina richeçça de 100.000 sterliñe o l'ea foscia o ciu ricco *commoner* d’Inghiltæra. L'è stæto stimao che i so investimenti fondiai amontessan a 20.000 sterliñe.

Durante a terça miscion dipromattica in Germannia, o 27 d'arvî do 1591 o l'aiva spozao a Francoforte Anna Hooftman, figgia do banchê d'Anversa Gielis van Eychelberg *alias* Hooftman, co-a quæ o l'aiva avuo Henry (1592-1615), Toby (1593-c. 1644) e Baptina (1594-1618). Insci-ô letto de morte o Pravexin o nominò a mogê unnica ezecutôa testamentaia, scassando o nomme di so fiæ agenti Zane Batesto Giustignan e Françesco Riçço che gh'ean asciancæ inte 'na precedente stezua do testamento stilâ into 1596. Finio o desmuo, a viddoa o 7 luggio 1601 a spozò Sir Oliver Cromwell de Hinchinbrook, aloa coverto de debbiti. I doi supervizoî do testamento de l'Oraççio, Sir Robert Cecil e o conte de Shrewsbury, no rimossan Lady Anne comme ezecutrixe testamentaia nonostante l’atto o-o prevedesse in caxo de nœuve noççe. O Cromwell o 24 d'arvî 1606 o feççe spozâ e so doe figge Catherine e Jane (avue da 'n precedente matrimonio) con Henry e Toby Pravexin, i figgi d'Oraççio. A questo doggio maiezzo, quarche tempo doppo, seguì quello de Henry Cromwell, figgio magiô e erede de Sir Oliver, co-a Batiña Pravexiña. Con questa spregiudicâ polittica matrimoniâ, o Cromwell o l'aquistò coscì o completo controllo de l'ereditæ. O primogennito Henry Pravexin o moì into 1615 sença descendenti, fando de so fræ Toby l'erede universâ de so propietæ. Questo o moì in gio a-a meitæ di anni Quaranta, doppo avei descipao pressoché tutte e richeççe da famiggia.

Edward Pravexin, o figgio inlegittimo d'Oraççio, nasciuo in gio a-o 1578-80, o trovò impiego presso o Robert Cecil e, doppo a morte de questo, presso Sir Francis Vere. In rapporti confritoæ co-a viddoa d'Oraççio, o moì a Londra into 1630.

### Epitaffi
A-a morte do Pravexin, Theophilus Field, ciu tardi vesco de Hereford, o cuò a pubricaçion de 'n volumme de epitaffi in so onô intitolao *An Italian Dead Bodie Stucke with English Flowers. Elegies on the Death of Sir Oratio Pallavicino*, London 1600. O libretto, ch'o l'inciode i componimenti de 'na dexeña de studioxi cantabrigensci e o l'è dedicao a-a viddoa do Pravexin, o riporta ascì di versci de Edmun Mazon, che, inversando o famozo dîto segondo o quæ ogni «Ingreize italianao» o l'ea un «diao incarnao», o l'afermava, riferindose a l'Oraççio, che «un italian angrificao» o l'ea «un santo angelicao». Joseph Hall, un di contributoî a-o volumme do Field e futuo vesco de Exeter e Norwich, o pubricò into mæximo anno in'atra recugeita de elegie, in latin, intitolâ, *Album seu Nigrum Amicorum in obit. Hor. Palavicini*, London 1600. Rente a l'inmaggine poxitiva chi emerze da ste recugeite poetiche – testimoniança ascì do so *patronage* – circolò manoscrito un epitaffio derizoio ch'o-o dipinzeiva comme un laddro finio a l'inferno pe-i so pecoei. L'epitaffio o fu pubricao a stampa dotrei dexenni doppo e o fu çitao into 1762 da Horace Walpole into primmo volumme di so *Anecdotes of Painting in England* che, co-o so commento a questi versci, o dette origgine a-a lezendia, do tutto infondâ, che o Pravexin o se foise stabilio in Inghiltæra sotta o regno da Maia comme ezattô de tasce papæ e che, doppo avei abiurao a-o cattoliçeximo, o se foise inrichio a desmezua co-o mancao invio de tasce a-o pappa. L'è stæto ipotizao che o William Shakespeare inte l'Antogno do "Mercante de Veneççia" o l'agge avuo comme modello o Pravexin.

Inte l'arecugeita do Zabata do 1575 gh'è 'n sunetto zeneize dedicao a-o Pravexin.

## Notte


Categorîa:Biografìe
Categorîa:Çitén da Repùbrica de Zêna
Categorîa:Stöia